Freunde in der Not    Zur Goldne Hochzeit von sei'm Pate  Do isch de Franz heit  eigelade    De Petter Hans unn sei Marie.  Ma sieht sich zwar so gut wie nie,    doch Goldni Hochzeit isch halt Pflicht.  Gewitter näh, isch des en Mischt.    Des trefft sich heit doch wirklich schlecht,  Denn drauß am Rhei riecht's stark nach Hecht.    Wann's Wetter grad so steht wie heit,  Do beißen die, Ihr liewe Leit.    De Franz sinniert unn denkt sich grad:  "Ich sach dem Hans, ich bin malad."    Im Franz sei Kattel awer  mähnt:  "Bisch du verrückt, wann dich äns sähnt".    "Jo, allah", sacht der gute Franz,  "Erduld ich halt den Firlefanz".    Doch d'Kattel mähnt: "Unn außerdem,  benemmsch dich nitt so, wie dehäm.    Denk an den Wingert, unn sei still,  Wo er dir'n doch vermache will".    "Jo, allah", denkt er, ,alsfort als"  Unn bind d' Krawatt sich um de Hals.    Dess war e Fescht, oh Jesses näh:  Ähdärmlich, fad unn 's Fläsch war zäh.    De Franz hett fasch sei Messer g'wetzt  Sie hännen newe d'Bawett g'setzt.    Grad ausgereschelt zu dem Drache.  Wann die was sacht, kummt aus ihr'm Rache    Nur Gift unn Gall unn Wunnerfitz.  De Franz jedoch, der macht sei Witz.    Zwar nitt so wild, wie in de Rose,  Sunscht hett'm d' Kattel was geblohse.    So isch er immer uff de Hut,  Weil d'Kattel dauernd blinzle duht.    Sogar de Wei' schmeckt richtich sauer.  De  Franz isch schtändisch uff de Lauer    Unn verrenkt sich schwer sein Kopf  Wie kumm ich bloß, ich armer Tropf,    Vor Langweil aus dem Schlorum raus.  Sein Schäddel isch ä dicki Baus.    Doch nit vum Wei, der isch nitt feil,  Des wissen mir jo mittlerweil.    Des Essischwasser laßt er steh,  De Kaffee schmeckt nach Chicorée.    Kä Hoffnung duht de Franz meh sähne,  Do heilen plötzlich die Sirene.    De Franz, den drefft des wie  de Dunner  Fer ihn isch des als wie e Wunner.    Er macht sofort die draurigscht Schlerr  Unn lamentiert als wie e Werr:    ,Immer wanns am schennschte isch,  Unn 's beschte Dröpfel steht am Disch,    Ma gläbts nit, doch jetzt kann ma's sähne:  "Do heilen gradwegs die Sirene."    Wie änn geölter Blitz, so schnell  verschwind de Franz dann uff der Schtell.    Des zu kapiere fallt nitt schwer:  Freiwillisch bei de Feierwehr    Isch unsern guter alter Franz.  Unn a beim schennschte Kerwedanz    Muß jeder wo zu denne g'hört,  Fortrenne, wanns ihn noch so stört.    Unn alle denken: Des isch hart  De Franz isch halt Maschinewart.    Drei Stroße weiter sieht er Gschpenschter:  De Karl lehnt g'miedlisch aus'm Fenschter.    De Franz keucht dort ganz atemlos:  "Mensch Karl, hehr, du, was machsch'n bloß?"    Unn uffgereescht un leicht verstehrt:  "Sach, bisch du dähb, hasch dann nit gheert,    Dass 's grad Alarm gebloose hott?  Unn du hocksch do, bräht wie ä Grott!"    De Karl jedoch stört des nitt sehr  Er winkt den Franzel zu sich her    Er guckt sich um, ob's kenner hört  (De Franz isch immer noch verstört):    "Horsch Franz, kumm rei, unn horsch uff misch  Drin steht enn Schoppe uffm Disch.    Jetzt guck alsfort doch nit so groß.  Es brennt nit, unn 's isch gar nix los.    Isch hab uffs Knöpfel druffgedrickt  Sunscht wersch mir driwwe noch verschtickt.    Des isch enn blinder Fehlalarm!  Do werds dem Franz ums Herz so warm.    "Des nenn ich Freindschaft", sacht er leise,  "grad heit, wo d' Hecht unn Karpfe beiße".    Er duht em uff die Schulder häsche  Unn kriescht e bissel nasse Ähsche.